Вывучаем слоўнікавыя словы ў II–IV класах

*Дадатковы матэрыял у дапамогу настаўнікам руска- і беларускамоўных школ*

Для ўстаноў агульнай сярэдняй адукацыі   
з беларускай мовай навучання і выхавання

ІІ клас

**Сябар** — той, хто звязаны з кім-небудзь сяброўствам.

Абазначае прадмет, адказвае на пытанне ***што?***.

Матэрыял з мэтай прапедэўтыкі вывучэння тэмы “Аднакаранёвыя словы”: сяброўства, сяброўка, сябраваць, пасябравалі.

*Прыклады спалучэнняў з іншымі словамі:* лепшы сябар, надзейны сябар, сябар прыроды, даўні сябар, шчыры сябар.

*Прыклады сказаў:* Мець вернага сябра — гэта шчасце. Для мяне лепшы сябар — мая матуля. Сябар ніколі не пакіне ў бядзе.

Прымета

На вяселлі маладым трэба дарыць паўкаровы, паўкалоды пчол або што другое, каб быць сябрамі.

Прыказкі

Чалавек без сябра што ежа без солі. Сябра за грошы не купіш. І службу служы, і сябру дапамажы. Стары сябар лепей за новых двух. Сябар пазнаецца ў бядзе. Сапраўднае сяброўства не мае крыўды, зайздрасці і рэўнасці.

Загадкі

Яму ты таямніцы ўсе адкрыеш,

Ён заўсёды падтрымае словам,

Сакрэты ад яго свае не скрыеш,

Выслухаць цябе заўжды гатовы. *(Сябар.)*

Гэта жывёла — сябар чалавека.

Верны ён свайму гаспадару.

Лепш жывёлы не адшукаць вавекі,

Пра якога ж сябра гавару? *(Сабака.)*

Твой сябар блізкі: сядзіць — высокі, а ўстане — нізкі. *(Сабака.)*

Сябры, пабраўшыся за рукі,

Вядуць усіх нас да навукі.

Яны — у кнізе, у газеце,

І іх павінны ведаць дзеці. *(Літары.)*

Разумная, добрая, шчырая,

Стварае яе чалавек.

Дарогу да ведаў адкрые нам,

Сяброўкаю стане навек. *(Кніга.)*

Слова ў творах

Сяброўкі

Хто там грукае ў акно?

Гэта вы, сінічкі?

Я прачнулася даўно,

Запляла касічкі.

Вось надзену кажушок,

Выбегу на ганак,

З лесвіцы змяту сняжок,

Вынесу сняданак.

Тут халва і тваражок,

Скрылічак каўбаскі,

Цёплы з мясам піражок —

Ешце, калі ласка.

У абед, сінічкі, зноў

Прылятайце смела.

Ну, а мне — пара дамоў,

Я ж сама не ела.

*В. Вітка*

**Koлькi ў coнeйкa cябpoў?**

Koлькi ў coнeйкa пpaмeнняў,

Як yзыдзe ў лeтнi чac?

Koлькi ix? Biдaць, нe мeнeй,

Чым жывe нa cвeцe нac.

Koжны дзeнь, як згacнyць зopы,

Pyпнa coнeйкa ўcтae —

I лacкaвa, і бaдзёpa

Haм пa пpoмні paздae.

Пpoмнi ў вoкнax зaлaцяццa,

Уcмixaюццa ў вaчax.

Mнoгa coнцa —

Mнoгa шчacця,

Cвeт cпявae ў гэты чac.

Aднaгo жaдaeм шчыpa —

Ззялi б coнцaм нaшы днi.

Aднaгo жaдaeм — мipy,

I зямлi ўcёй — дaбpынi.

Heбa cцeлe пpoмнi-cцeжкi

Дa лyгoў, aзёp, бapoў.

Coнцa — ўcмeшкy.

Mы — ycмeшкy...

Koлькi ў coнeйкa cябpoў?

*M. Чapняўcкi*

**Два сонейкі online**

Між хмарак сонейка смяецца,

У чаце піша, як жывецца,

Дае парады, суцяшае

І кажа: “Знойдзеш, што шукаеш!”

А з ім online — святло другое:

Такое ж сонейка жывое!

У адказ на промні-кампліменты

Шмат піша ў чаце словаў светлых.

Два сонейкі на роднай мове

У сетцы інтэрнэт-размоваў

Прыходзяць да высновы простай:

Галоўнае ў жыцці — сяброўства!

*А. Янкоўскі*

****Прастудзіўся** **кот****

Кот,

крадком

лізнуўшы лёд,

нарабіў сабе турбот:

захварэў,

ляжыць на печы

ды сваю ангіну лечыць.

А ў двары

яго сябры

мчаць на саначках

з гары.

Каб такое

ведаў кот,

хіба ён

лізаў бы

лёд?

*А. Зэкаў*

Знайсцi сябра

(урывак)

Заўжды нялёгка сябра адшукаць,

Ды не для лiку толькi, а фактычна,

Каб моцнае сяброўства ўтвараць,

Павiнна быць ментальнасць iдэнтычна.

Як сябра можна зразумець заўжды,

I ён цябе адразу зразумее,

Сяброўства будзе сталым на гады,

Бо ад сяброўства радасць ў сэрцах спее.

Як разумення любага няма,

Такiх сяброў мець для душы нягожа,

Бо спадзявацца на дабро дарма,

Такi ў бядзе зусiм не дапаможа.

Такiм, як сам, павiнен сябра быць,

Патрабаванне будзе як задужа,

То еднасцi нiколi не здабыць,

Паселiцца ў душах толькi сцюжа.

*А. Балуценка*

Цікавыя звесткі

* 30 ліпеня адзначаецца Міжнародны дзень сяброўства.
* Псіхолагі сцвярджаюць, што ў асяроддзі сяброў навакольны свет выглядае прывабнейшым, бо побач з сябрамі мы адчуваем сябе больш упэўнена.
* Прыкладна 9/10 усіх карыстальнікаў сацыяльных сетак сцвярджаюць, што сяброўства магчыма стварыць толькі з дапамогай жывых зносін і толькі пры рэальных сустрэчах.

**Мядзведзь[[1]](#footnote-1)** — буйная драпежная жывёла з доўгай поўсцю і тоўстымі нагамі.

Абазначае прадмет, адказвае на пытанне ***што?***.

Матэрыял з мэтай прапедэўтыкі вывучэння тэмы “Аднакаранёвыя словы”: медзведзяня, мядзведжы, мядзведзіца.

*Прыклады спалучэнняў з іншымі словамі:* белы мядзведзь, сонны мядзведзь, ахова мядзведзя, маляваць мядзведзя, пакарміць мядзведзя.

*Прыклады сказаў:* Мядзведзя можна ўбачыць у заапарку. Мядзведзі добра плаваюць і хутка бегаюць. Мядзведзь мае вельмі маленькі хвост. Буры мядзведзь занесены ў Чырвоную кнігу Рэспублікі Беларусь.

Загадкі

Ён прысмакаў з’еў нямала,

А калі харчоў не стала,

Лапу, смокчучы, заснуў,

Ледзьве не праспаў вясну. *(Мядзведзь.)*

Што за гаспадар лясны

Спіць пад снегам да вясны,

Ну, а летам да калод

Ходзіць красці чужы мёд? *(Мядзведзь.)*

Не замярзае на марозе

Ў добра зладжанай бярлозе.

Але прыгрэе сонца ледзь —

І прачынаецца … *(мядзведзь).*

Аж прыгнуўся — на мядзведзі

Полем смелы дзядзька едзе.

А мядзведзь рыкае грозна

І вядзе аж пяць барознаў. *(Трактар.)*

*Р. Барадулін*

Прыказкі

Два мядзведзі ў адной бярлозе не зімуюць. Дазволь мядзведзю адну лапу палажыць на сані, а ён паложыць чатыры. Спрытны як мядзведзь да танцаў. Не забіўшы мядзведзя, шкуры не прадавай. Ад воўка ўцякаўшы, на мядзведзя наскочыў.

Прымета

Калі мядзведзь, разбуджаны веснавым цяплом, 22 сакавіка выйдзе з берлагу і ўбачыць свой цень, то ён вернецца назад і праспіць яшчэ сорак дзён, бо столькі будуць працягвацца замаразкі.

Слова ў творах

Ён. Яна. Яно. Яны.

Дом свой

Кожны хоча мець —

Кот, сабака i мядзведзь.

I малому, i старому

Хочацца хутчэй дадому,

Бо жывуць там з даўніны

Ён,

Яна,

Яно,

Яны.

*Р. Барадулін*

У куце сядзіць мядзведзь

У куце сядзіць мядзведзь,

Хустку вышывае,

А лісічка-невялічка

Хатку прыбірае.

А каток пячэ аладкі,

Масла падлівае.

Мышанятка жвава, гладка

Катку памагае.

*З. Бядyля*

Наша ёлка

(урывак)

Абыйдзіце скрозь, агледзьце

Пералескі ўсе, лясы —

Дзе вы знойдзеце на свеце

Ёлку гэткае красы?

А сягоння Дзед Мароз

Гэту ёлку нам прынёс.

Дзед свой ведаў абавязак

І — як водзіцца здаўна —

З незабыўных мілых казак

Запрасіў гасцей да нас.

Тут і воўкі, і мядзведзь

Паварочваюцца ледзь,

Тут і зайка касавокі

Неадступна пры лісе…

*Н. Гілевіч*

Цікавыя звесткі

* Сярэдняя працягласць жыцця мядзведзя складае 45 гадоў.
* На Каляды адным з дзеючых персанажаў з’яўляецца Мядзведзь. Ён сімвалізуе здароўе, багацце і сілу. Адначасова ён увасабляе дзікую прыроду, з якою трэба пасябраваць, дамовіцца, каб яна была прыхільнай.

**Чацвер**[[2]](#footnote-2)\* — дзень паміж серадой і пятніцай, чацвёрты дзень тыдня.

Абазначае прадмет, адказвае на пытанне ***што?***.

*Прыклады спалучэнняў з іншымі словамі:* кожны чацвер, адпачываць у чацвер, дажджлівы чацвер, доўгачаканы чацвер.

*Прыклады сказаў:* У чацвер вучні другога класа прымалі ўдзел у віктарыне. Кожны чацвер у нашай школе праводзіцца Свята беларускай мовы. У чацвер Коля ходзіць на плаванне.

Прыказкі

Не лезь, пятніца, наперад чацвяргу. Серада ды пятніца чацвяргу не камандзіры. Нядзеля ў нядзелю, чакай чацвер.

Устойлівы выраз

Пасля дожджыку ў чацвер.

Загадкі

* Усіх дзетак сем. А як клічуць чацвёртага?
* Учора была серада, заўтра будзе пятніца. А што сёння?

Слова ў творах

Ленка-памочніца

Раскажу пра дзіця Галі.

Дачку Ленаю назвалі.

Вельмі Ленка любіць Галю

І ва ўсім дапамагае.

У панядзелак посуд мые,

Усе дзірачкі зашые.

У аўторак разам з мамай

Ідзе ў гарадскую краму.

У сераду мяце падлогу —

Бяжыць маме на падмогу.

У чацвер пячэ аладкі,

Усіх частуе шакаладкай.

Шафа пятніцу чакае —

Ленка пыл там паганяе.

У суботу цацкі, кніжкі

Зоймуць месца на палічцы.

Нядзеля — час для адпачынку

Пасля такіх добрых учынкаў.

*А. Мітраховіч*

1. Пазначаныя слоўнікавыя словы вывучаюцца таксама ва ўстановах агульнай сярэдняй адукацыі з рускай мовай навучання і выхавання. [↑](#footnote-ref-1)
2. \* Пазначаныя слоўнікавыя словы вывучаюцца таксама ва ўстановах агульнай сярэдняй адукацыі з рускай мовай навучання і выхавання. [↑](#footnote-ref-2)